Diari Oficial de la Generalitat Valenciana


Sumari del DOGV 6976, del 01-03-2013 (2013/1589)

Notificació de la interlocutòria dictada en el procediment de la peça de mesures provisionals coetànies número 82/2012.
-----------------------------------------------------------------------------------------------------------------------

### Dades del document

Número de DOGV
:   6976

Data del DOGV
:   01-03-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/1589


Organisme emissor
:   Jutjat de Violencia Sobre la Dona Número 1 d'Alacant

Tipus de document
:   Anunci

Notificació de la interlocutòria dictada en el procediment de la peça de mesures provisionals coetànies número 82/2012. [2013/1589]  
Procediment: peça grup MJ.   
En el juí a què es fa referència s'ha dictat la resolució que, literalment, és com es diu:   
«Jutjat de Violència sobre la Dona número 1 Alacant   
Interlocutòria número 9/2013   
Alacant, 29 de gener de 2013   
Carmen Méndez Cortés, magistrada jutgessa del Jutjat de Violència sobre la Dona número 1 d'Alacant, he vist estes actuacions de mesures provisionals en relació amb fill extramatrimonial, seguides en este Jutjat amb el número 82/2012, a instàncies d'Olga Montaner Mengual, representada per la procuradora Laura Pérez de Sarrio Fraile i assistida pel lletrat Eduardo José Manzano Gracia, contra Francisco José Pérez González, en rebel·lia, i amb la intervenció del ministeri fiscal.  
  
Antecedents de fet  
Primer. La representació indicada més amunt va presentar una demanda de mesures en relació amb fill extramatrimonial, on sol·licitava l'adopció de mesures provisionals.   
Segon. Per un decret de data 3 de setembre de 2012 es va admetre a tràmit la demanda i es va ordenar que es formara una peça separada amb una testimoniança de la sol·licitud de mesures provisionals, i es va procedir a tramitar les mesures esmentades.   
Tercer. Es van convocar els progenitors a una compareixença, amb la citació també del ministeri fiscal.   
Quart. El dia assenyalat per a la celebració de la compareixença va assistir la demandant, representada i assistida de manera deguda, així com el ministeri fiscal, però no ho va fer el demandat.   
Quint. En la tramitació d'este procediment s'han observat les prescripcions legals en vigor.   
Fonaments de dret   
Primer. D'acord amb el que disposa l'article 770.6, en els processos que versen exclusivament sobre guarda i custòdia de fills menors o sobre aliments reclamats en nom dels fills menors, per a l'adopció de les mesures cautelars que siguen adequades als processos esmentats se seguiran els tràmits establits en esta llei per a l'adopció de mesures prèvies, simultànies o definitives en els processos de nul·litat, separació o divorci.   
Per la seua banda, segons l'article 773.1 de la Llei d'Enjudiciament Civil, el cònjuge que sol·licite la nul·litat del seu matrimoni, la separació o el divorci, podrà demanar en la demanda allò que considere oportú sobre les mesures provisionals que cal adoptar, sempre que no s'hagen adoptat amb anterioritat. També podran ambdós cònjuges sotmetre a l'aprovació del tribunal l'acord a què hagueren arribat sobre estes qüestions. L'acord esmentat no serà vinculant per a les pretensions respectives de les parts ni per a la decisió que puga adoptar el tribunal pel que fa a les mesures definitives.   
I de conformitat amb l'article 773.3 del mateix cos legal, abans de dictar el tribunal la resolució a què es referix l'apartat anterior, el secretari judicial convocarà els cònjuges i, si pertoca, el ministeri fiscal, a una compareixença, que se substanciarà d'acord amb el que establix l'article 771; segons este últim precepte, en vista de la sol·licitud, el secretari judicial citarà els cònjuges i, si hi ha fills menors o incapacitats, el ministeri fiscal, a una compareixença, en la qual s'intentarà un acord de les parts, que assenyalarà el secretari judicial i que se celebrarà en els 10 dies següents. A esta compareixença haurà d'acudir el cònjuge demandat assistit pel seu advocat i representat pel seu procurador.   
  
Segon. La demandant va sol·licitar en la demanda que se li atribuïra la guarda i custòdia del menor, s'establira un règim de comunicació i estada del fill amb el pare, que el pare pagara, en concepte de pensió d'aliments a favor del fill, la quantitat de 426 euros mensuals, per mesos anticipats, dins dels cinc primers dies de cada mes, quantitat que s'actualitzarà anualment d'acord amb les variacions que experimente l'índex de preus de consum que publica l'Institut Nacional d'Estadística o organisme que el substituïsca, i que els gastos extraordinaris del fill foren pagats per ambdós progenitors al 50%, que el pare pagara la mitat de l'import del lloguer de la vivenda, així com la mitat dels rebuts d'aigua, llum, i taxa de fems. En l'acte de la vista la demandant, modificant la seua petició inicial, va sol·licitar que no s'establira un règim de comunicació i estada del fill amb el pare.   
  
El ministeri fiscal va sol·licitar que s'atribuïra a la mare la guarda i custòdia del fill, que no s'establira un règim de comunicació i estada del pare amb el fill, que s'establira una pensió d'aliments a favor del fill, i que ha de pagar el pare, de 200 euros al mes, que els gastos extraordinaris del fill siguen pagats a mitges per ambdós progenitors, i que s'atribuïsca a la mare l'ús i gaudi del domicili familiar.   
Tercer. Quant a la guarda i custòdia del menor, pertoca atribuir-la a la mare, i això atés que, de la prova practicada, es desprén que és esta la que exercix la guarda i custòdia del menor des que va cessar la convivència, sense que s'haja revelat que siga perjudicial per a este, i fins i tot ha sigut ella, segons va declarar ella mateixa, la que s'ocupava del xiquet quan estaven ambdós progenitors junts. Vist que s'atribuïx a la mare la guarda i custòdia del menor, també s'atribuïx a ella l'ús i gaudi del domicili familiar.   
La pàtria potestat serà compartida per ambdós progenitors.   
Quart. Pel que fa al règim de comunicació i estada dels fills amb el pare, l'article 94 Codi Civil, després de declarar el dret del progenitor que no tinga la custòdia dels fills a visitar-los, comunicar-se amb ells i tindre'ls en companyia seua, establix la facultat jurisdiccional de determinar el temps, mode i lloc de l'exercici d'eixe dret, "[...] que podrà limitar o suspendre si hi ha circumstàncies greus que així ho aconsellen [...]."   
En este cas entenc que, de moment, l'interés del menor fa aconsellable no establir un règim d'estada i comunicació del pare amb el fill. Cal tindre en compte que, segons va declarar la mare, el pare no veia el fill des de final de maig o principi de juny, i va afegir que des de llavors el pare no s'ha interessat pel xiquet, i que si bé va acudir dos vegades a l'agost i una a l'octubre ni mirava el xiquet. Segons la demandant, el xiquet està millor quan no veu el pare, perquè quan el veu patix malsons i no pot dormir. A això que s'ha dit adés cal afegir que, segons l'informe sociofamiliar emés pel treballador social adscrit al Jutjat, el menor transmet una visió molt negativa de son pare, la figura del qual comporta una amenaça en la seua organització de vida actual, infonent-li temor, i no li proporciona un sentiment de seguretat, protecció i afecte; no existix un vincle afectiu entre el fill i el pare. Finalment, cal ressaltar la falta d'interés del pare, que no ha acudit a la vista.  
  
Quint. Quant a la pensió d'aliments, tal com reiteradament té reconegut la doctrina i jurisprudència, la separació o la ruptura del vincle matrimonial, de cap manera, fan perdre la relació de filiació, que, segons el que regulen els articles 143, 144 i 145 del Codi Civil, dóna dret als fill o fills a rebre aliments dels pares i crea una obligació a estos de prestar-los (STS 29 juny 1988) en els casos en què així pertoque (STS 10 juliol 1979). La determinació de la quantia dels aliments ha de ser proporcionada al cabal o mitjans de qui els dóna i a les necessitats de qui els rep (art. 146 CC), i està fonamentada tota la normativa legal, reguladora de les mesures relatives als fills, en el criteri fonamental del favor filii (SSTS 31 desembre 1982 i 2 maig 1983).  
  
Atés tot allò que s'ha exposat, pertoca disposar que el demandat pague, en concepte de pensió d'aliments a favor del fill, la quantitat de 180 euros mensuals. A esta conclusió s'arriba tenint en compte que no s'ha aportat cap prova sobre la capacitat econòmica del demandat, i la demandant es limita a posar de manifest que el demandat treballava, però que no sabia on treballava ara, que sempre havia treballat en l'hostaleria, i anava canviant el lloc de treball.   
Cal afegir al que s'ha dit adés que ambdós progenitors sufragaran a mitges els gastos extraordinaris del menor.   
Sext. Quant a les taxes caldrà ajustar-se a la regulació legal de l'impost corresponent per a la determinació de l'obligat al pagament; i corresponen a la demandant els gastos de l'ús de la vivenda, l'ús de la qual se li atribuïx.   
Sèptim. Disposa l'article 773.3 de la Llei d'Enjudiciament Civil que contra la interlocutòria que es dicte no es podrà interposar cap recurs.   
Octau. Les mesures provisionals, segons l'article 773.5, quedaran sense efectes quan siguen substituïdes per les que establisca definitivament la sentència o quan es pose fi al procediment d'una altra manera.   
  
Nové. No s'aprecien motius que determinen una condemna especial a les costes processals.   
Vistos els articles esmentats anteriorment i la resta que són aplicables de manera general al cas,   
Part dispositiva   
Estime parcialment la demanda i dispose com a mesures provisionals les següents:   
- S'atribuïx a la mare la guarda i custòdia del menor; sent la pàtria potestat compartida per ambdós progenitors.   
- No s'establix un règim de comunicació i estada entre pare i fill.   
- El pare ha de pagar, en concepte de pensió d'aliments per al fill comú, la quantitat de 180 euros mensuals. La quantitat esmentada haurà d'ingressar-la el pare, en el número de compte que amb este fi indique la mare, dins dels cinc primers dies de cada mes, i s'actualitzarà tots els anys d'acord amb l'índex de preus de consum que indique l'Institut Nacional d'Estadística o organisme que el substituïsca, amb la primera actualització al gener de 2014. Quant als gastos extraordinaris, seran pagats a mitges per ambdós progenitors.  
  
- Quant a les taxes caldrà ajustar-se a la regulació legal de l'impost corresponent per a la determinació de l'obligat al pagament; correspondran a la demandant els gastos derivats de l'ús de la vivenda on residix.  
Expediu una testimoniança d'esta interlocutòria perquè s'unisca a les actuacions i porteu l'original al llibre d'interlocutòries.  
Notifiqueu esta resolució als interessats fent-los saber que no s'hi pot interposar cap recurs.  
Així ho disposa, mana i firma Carmen Méndez Cortés, magistrada jutgessa del Jutjat de Violència sobre la Dona número 1 d'Alacant i partit. En done fe.»  
Publicació. La sentència anterior va ser llegida i publicada per la jutgessa que la va dictar mentres celebrava audiència pública. En done fe.  
Atés que es desconeix el domicili o residència actuals de la part demandada, per una diligència d'ordenació la secretària judicial, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat publicar este edicte al tauler d'anuncis del Jutjat per a portar a efecte la diligència de notificació.  
  
  
Alacant, 1 de febrer de 2013.- La secretària judicial: Esther Fernández Boan.